
–	võttes arvesse kodukorra artikli 144 lõiget 5 ja artikli 132 lõiget 4,
A.	arvestades, et 7. oktoobril 2023 ründasid Hamasi terroristid Iisraeli, mõrvates tahtlikult 1 139 Iisraeli ja välisriikide kodanikku; arvestades, et 134 pantvangi hoitakse endiselt kohutavates tingimustes;
B.	arvestades, et Euroopa Parlament on selle põlastusväärse rünnaku korduvalt hukka mõistnud ja kinnitanud taas Iisraeli õigust enesekaitsele rahvusvahelise õiguse piires; arvestades, et Iisraeli ebaproportsionaalse reageeringu tulemusel on Gazas sellest rünnakust saadik hukkunud üle 30 000 inimese ja 70 000 on saanud haavata;
C.	arvestades, et Gazas valitseb lootusetu toiduga kindlustamatus ja ähvardab nälg; arvestades, et WHO andmetel kannatab peaaegu 16 % Gazas elavatest lastest akuutse alatoitumuse all; arvestades, et palestiinlased seisavad silmitsi kohutavate, eluohtlike tingimustega, sest neil puudub juurdepääs piisavale toidule ja muudele põhivajadustele;
D.	arvestades, et 29. veebruaril 2024 hukkus traagiliselt üle 100 palestiinlase ning 700 sai haavata, kui Iisraeli väed avasid tule humanitaarabi kohaletoimetamise ajal; arvestades, et ÜRO on alates 20. veebruarist 2024 peatanud toidutarned Gaza põhjaossa pärast rünnakuid konvoide vastu ja nende rüüstamist;
1.	mõistab teravalt hukka humanitaarabi takistamise ja humanitaarkonvoide vastu suunatud rünnakud; mõistab teravalt hukka abikonvoide kaaperdamise ja rüüstamise Hamasi poolt; nõuab tungivalt, et Iisrael lubaks viivitamata ja hõlbustaks abi täielikku, takistamatut ja turvalist kohaletoimetamist Gazasse ja kogu Gazas kõigi olemasolevate piiriületuspunktide kaudu; väljendab heameelt mereabikoridoride üle, kuid tuletab meelde, et prioriteediks tuleb seada kohaletoimetamine maad mööda;
2.	mõistab teravalt hukka korduvad rünnakud abi taotlevate tsiviilisikute ning humanitaar- ja meditsiinirajatiste ning -töötajate vastu; taunib rünnakute katastroofilist mõju Gaza tsiviilelanikele, eelkõige lastele; nõuab tungivalt, et kõik osapooled need rünnakud viivitamata lõpetaksid; nõuab sõltumatut rahvusvahelist uurimist;
3.	mõistab hukka 161 ÜRO abitöötaja, 340 tervishoiutöötaja, seitsme humanitaartöötaja ning 133 ajakirjaniku ja meediatöötaja tapmise;
4.	kordab oma nõudmist kehtestada viivitamatu ja püsiv relvarahu, et tegeleda ähvardava ulatusliku näljahäda ohuga Gazas, ning vabastada viivitamata ja tingimusteta kõik pantvangid; mõistab teravalt hukka äärmuslastest asunike vägivalla ja Iisraeli relvajõudude rünnakud Läänekalda palestiinlaste vastu, mille käigus on tapetud sadu Palestiina tsiviilisikuid ja vigastatud tuhandeid; mõistab teravalt hukka Palestiina maale ebaseaduslike asunduste rajamise kiirendamise, millega rikutakse rahvusvahelist õigust; nõuab, et Rahvusvahelisele Punase Risti Komiteele tagataks kohene juurdepääs kõikidele Gazas viibivatele pantvangidele ja et neile antaks arstiabi;
5.	väljendab sügavat muret katastroofilise humanitaarolukorra pärast Gazas, sealhulgas vahetu näljaohu, haiguste leviku ja laste kinnitatud surmade pärast alatoitumuse ja veepuuduse tõttu; väljendab muret abi kohaletoimetamise pärast ohtlikes tingimustes; rõhutab tungivat vajadust tagada kiire, turvaline ja takistamatu juurdepääs humanitaarabile; nõuab tungivalt, et Iisraeli ametivõimud taasavaksid Rafahi, Kerem Shalomi, Karmi ja Erezi piiriületuspunktid; tunnistab UNRWA asendamatut rolli piirkonnas;
6.	väljendab sügavat muret konflikti eskaleerumise ohu pärast, eriti Liibanonis;
7.	kutsub Iisraeli üles austama rahvusvahelise humanitaarõiguse sätteid ja järgima ÜRO Julgeolekunõukogu resolutsiooni 2712, milles nõutakse, et abi kohaletoimetamise hõlbustamiseks kasutataks „kõiki olemasolevaid marsruute Gaza sektorisse ja kogu sektori ulatuses“; nõuab Rahvusvahelise Kohtu 26. jaanuari 2024. aasta korralduste rakendamist, sealhulgas „viivitamatuid ja mõjusaid meetmeid, et võimaldada hädavajalike põhiteenuste ja humanitaarabi osutamist“;
8.	väljendab heameelt komisjoni asepresidendi ning liidu välisasjade ja julgeolekupoliitika kõrge esindaja kavatsuse üle arutada välisministritega assotsieerimislepingu[footnoteRef:1] inimõiguste klausli järgimist Iisraeli poolt; [1:  	Euroopa–Vahemere piirkonna leping, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel (EÜT L 147, 21.6.2000, lk 3).] 

9.	nõuab elutähtsa taristu viivitamatut taastamist, et vältida katastroofilise nälja ja toiduga kindlustamatuse süvenemist; kordab, et tuleb teha kõik endast olenev, et vältida edasist süütute tsiviilisikute hukkumist;
10.	on kindlalt veendunud, et rahu, julgeolek, stabiilsus ja jõukus Gazas või Palestiina ja Iisraeli leppimine on võimatud, niikaua kui Hamasil ja teistel terrorirühmitustel on Gaza sektoris mingisugune roll; kordab, et terrorism, õhutamine ja vägivald on Iisraeli‑Palestiina konflikti rahumeelse lahendamisega vastuolus;
11.	teeb presidendile ülesandeks edastada käesolev resolutsioon nõukogule, komisjonile, ÜRO‑le, Iisraeli valitsusele ja Palestiina omavalitsusele.

